
Egy XIV. Lajos korának viseletéből kiinduló haute couture ruhaterv egy Moliére- színdarab karakterre

XIV. Lajos korának viseletéből kiindulva egy haute couture ruhát terveztem Molière Képzelt beteg című színdarabjának főszereplőjére, Arganra.
A munka alapkérdése az volt, hogy hol a határ jelmez és ruha között: jelmez-e egy tárgy, ha nem az a célja, hogy belebújván a karaktert magát is felöltsük (előadóművészetek, film), és ruha-e valami, amelynek tervezését olyan tényezők szorították keretek közé, mint egy irodalmi alak jelleme, külső és belső tulajdonságai.
A választás lehetőséget adott a ruha és a jelmez határainak kereséséhez, a fogalmak pontosabb megértéséhez. Kihívás volt a XVII. század harmadik harmadának viseletét a kortárs divatba átültetni, valamint két egymástól igen távol álló dolgot (a divat mint a vágy tárgya és a betegség mint elkerülendő állapot) összeegyeztetni egy munkában.
A következő konklúzióval lettem gazdagabb az alkotó folyamat végén:
1. A jelmez és a ruha fogalma között éles, pontosan meghatározható vonal húzódik, amit a tervezéskor szigorúan figyelembe kell venni.
2. A viselettörténetből merítő divattervezésnél sokszor elegendő egyetlen jellemzőből kiindulni, s csak kevés utalással hozni vissza a régi korok hangulatát a kortárs terven.
3. Két egymással ellentétes dolog párosítása sokszor szül humoros helyzeteket. Divatba nem illő dolgot a divattal párosítva új tartalmat kaphatunk. Ebben az esetben a párosítás a maga humorával a divathoz való, esetenként bizarr kapcsolatunkról is sokat elárul.



